Lackovič, Marek, poslanec NR SR (2023-11-15):
Ďakujem, pán predseda, za slovo. Vážené kolegyne, vážení kolegovia, pozorne som si preštudoval programové vyhlásenie vlády a ešte predtým, než sa dostanem k samotnému obsahu, mi dovoľte povedať jeden vtip, ktorý mi v tejto súvislosti napadol a ktorý by som rád parafrázoval na, na túto skutočnosť alebo príležitosť. Neviem, či viete, ale vláda Slovenskej republiky má niečo spoločné so Schrödingerovou mačkou. Je súčasne neschopná i schopná všetkého. Presne taký pocit som nadobudol po prečítaní predloženého programového vyhlásenia vlády. Ani vlaky nezačnú chodiť načas, ani regióny sa nebudú rozvíjať a ani reformy, ktoré naša krajina veľmi potrebuje, sa, žiaľ, presadzovať nebudú. Programové vyhlásenie vlády je totiž plné nekonkrétnych a nejasných fráz, ktoré majú za cieľ síce vyzerať veľmi vábivo, ale sú len ďalším dôkazom toho, že nám vládnu strany bez vízie a bez túžby meniť Slovensko k lepšiemu. Strany bez túžby pozerať sa do budúcnosti. Miestami som mal dokonca pocit, že ide o rovnaké vyhlásenie vlády, ktoré Robert Fico predložil v roku 2006, keď začínal vládnuť vôbec po prvýkrát. 	Problémy našej krajiny ostali viac-menej rovnaké. Riešenia SMER-u, bohužiaľ, tiež. Krajina sa za vašich vlád zásadne neposunula, a preto je toto programové vyhlásenie vlády skôr vysvedčením než víziou do budúcnosti. Všetkým ste nám pripomenuli, že aj po dvanástich rokoch vašich vlád máme naďalej stagnujúcu ekonomiku, zdevastované zdravotníctvo, zastaralé školstvo, znevýhodnené menšiny, nerozvinuté regióny a mnoho ďalších problémov, ktoré ste neriešili, ale zakrývali pred zrakmi verejnosti. Pri každom odseku či vete mi napadla myšlienka, kde ste boli viac ako desať rokov, keď naši mladí utekali do zahraničia, keď nielen naši seniori umierali na liečiteľné choroby, keď sa naša pracujúca trieda prepadala do rizika chudoby. Boli ste tu vo svojich funkciách a bez akéhokoľvek náznaku hanby či pocitu viny ste prezentovali podobné dokumenty, ako je aj ten dnešný. Tí istí ľudia, tá istá rétorika. Jediné, čo sa zmenilo, sú vaše obleky a hodinky. Tie sú dnes novšie, drahšie, luxusnejšie. Len dátum v kalendári sa posunul o niekoľko rokov dopredu. Poďme však poporiadku. Aj ako starosta sa, prirodzene, venujem najmä regionálnej politike, našim regiónom. Tej regionálnej politike, ktorej ste vy, strany sociálnej demokracie, venovali až dve strany svojho programového vyhlásenia. Kiež by vás táto téma zaujímala aspoň tak ako snaha o zníženie trestov za korupciu, to by sme sa možno dočkali aj troch strán. Čo sa dozvie pozorný čitateľ o regiónoch, keď si programové vyhlásenie otvorí? Dozvie sa, že vláda bude každé dva mesiace pokračovať vo svojom obľúbenom populistickom turné s názvom výjazdové rokovania vlády. Divadlo a kabaret pre ľudí, ktoré vládne strany praktizovali niekoľko dlhých rokov s, čuduj sa svete, na obrovské prekvapenie, tie regionálne rozdiely sa naďalej iba prehĺbili. Čuduj sa svete, že obce, ktoré ste navštívili, nezačali nijak výrazne prekvitať a ani tie ihriská, ktoré ste rozdávali, nepriniesli vyššiu zamestnanosť, lepšie životné podmienky či aktívnu prácu s mládežou. Bol to len politický marketing par excellence, z ktorého sa ešte nikto nikdy nenajedol, teda okrem vás. Ďalej ma prekvapilo, či skôr neprekvapilo, že nikde neprezentujete snahu o presadenie reformy samospráv, všetko, na čo ste sa zmohli po dvanástich rokoch vášho vládnutia, je snaha o pripravenie konceptu modernizácie samospráv. To je, dámy a páni z vládnej koalície, tragikomicky málo. Na to ste už ako strany marketingových odborníkov mali byť dávno pripravení a dnes tie riešenia pre obce, mestá a kraje súkať z rukáva. V dokumente 21-krát spomínate, že vytvoríte podmienky. Zabudli ste si tam však dať aj nejaké záväzky. Kde sú? Kde je zodpovednosť? Kde sú nejaké ambície? Kde je budúcnosť? Opäť zo snahy o pomoc ľuďom v regiónoch ostali len plané reči, rovnako ako ostali plané reči z energetickej pomoci pre samosprávy. Kde je spomínaných 200 miliónov z rezervy, ktorú tesne pred voľbami spomínal aj Robert Fico? Kde sú tie sľúbené peniaze, ktoré mali putovať do miest a obcí ako finančná pomoc, kvôli ktorej zvolával SMER mimoriadnu schôdzu ešte pár týždňov dozadu? V programovom vyhlásení žiadnu takúto pomoc nevidím. Stratila sa, už ju samosprávy nepotrebujú, už je po voľbách, však? Na druhej strane, keď som sa dočítal, že reformu ESO považujete za výborný príklad zmeny, ktorý chcete nasledovať, tak som ostal aj rád, že ambícia reformovať samosprávy ostane len pri koncepte, dodnes totiž čítame v správach NKÚ o tom, ako reforma ESO priniesla nehospodárne nakladanie s majetkom, že sa na nej obohatili komerčné spoločnosti, že nebola správne vyhodnotená, ale aj to, že spôsobila zmätok v riadení a financovaní viac ako 330 regionálnych škôl a školských zariadení. Ak by ste teda chceli presadiť rovnako kvalitnú reformu samospráv, mohlo by sa, žiaľ, veľmi pravdepodobne stať to, že by to bol posledný klinec do rakvy našim mestám a obciam. Preto veľmi ďakujeme, ale radšej nie. Je vidieť, že za 12 rokov vášho vládnutia a za viac ako 20 rokov existencie SMER-u a SNS ste stále nepochopili dôvody slabého rozvoja našich regiónov. Stále ste nepochopili, že chýbajúce kanalizácie a vodovody, ktoré trápia stovky našich obcí, sú problémom najmä zdĺhavej a robustnej administratívy, ktoré naše samosprávy nie sú schopné sprocesovať, že stavebné konania sú najmä problémom štátnej správy, ktorá dodnes nebola schopná prideliť okresným úradom na Slovensku ani len právnu subjektivitu, ani len vlastné IČO, ktoré dnes už majú aj niektoré salóny v nákupných centrách. Aj tie nás už v procesoch dávno predbehli. Sú to totiž práve okresné úrady a ich odbory starostlivosti o životné prostredie, a dnes som to už naznačil aj vo faktickej poznámke, ktoré spadajú pod ministerstvo vnútra, ktoré tieto povolenia, takzvané vodoprávne povolenia, vydávajú. Len u nás sme na takéto povolenie čakali 899 dní a vydané nám, prekvapivo, bolo v deň zloženia môjho sľubu, poslaneckého sľubu tu v Národnej rade 25. októbra 2023. Neuveriteľné! Dodnes nie je právoplatné, čakáme naň od 6. mája 2021, avšak desaťmiliónová stavba dnes už medzitým stojí miliónov pätnásť. A opäť veta, ktorú som už dnes povedal, najsmutnejšie na tom celom je to, že babičky, ale i mladí si chodia po tú pitnú vodu do cisterny popri už vybudovaných smart lavičkách s wifi a fotovoltikou. Žiaľ, nevidíte do toho, nerozumiete tomu a ani tomu nechcete rozumieť. Z programového vyhlásenia jasne vyplýva, že občan v regiónoch pre vás nebol kľúčovou témou a nie je ani dôvodom, pre ktorý ste znovu kandidovali. Ten hlavný dôvod je pre vás zápas o zmenu Trestného zákona a trestných konaní. Ide o vašich ľudí a vašu slobodu. Myslím si, že každému, kto si prečítal vaše programové vyhlásenie, je to viac ako jasné. Vy ste dokonca dnes takí suverénni, že sa to ani len nesnažíte zakrývať. Občania si môžu byť istí jedine tým, že regionálne cesty, sociálne služby, zdravotnícke zariadenia, materské, základné, ale ani stredné školy či miestne kultúrne strediská, tie budú mať aj naďalej problémy, budú živoriť, budú mať problém prežiť a hodnotne sa rozvíjať. Pre tieto oblasti totiž nepredstavila vláda žiadny zásadný program a teda to, čo je k občanom najbližšie, bude opäť najďalej, bude trpieť nedostatkom materiálnych a ľudských kapacít. Naše menej rozvinuté regióny sa budú naďalej vyľudňovať a čo je najhoršie, že práve ľudia z týchto oblastí vložili do vašich rúk svoju najväčšiu dôveru. Je to od vás hanebné a verím, že vám čoskoro vystavia účet. Ja aj z tohto dôvodu vláde Roberta Fica dôveru nedám, dvanásť rokov vlád SMER-u je pre mňa jasným dôkazom, že papier, žiaľ, znesie všetko a programové vyhlásenie nie je výnimkou. Krajina je v zlom stave najmä v dôsledku vašich nesprávnych rozhodnutí a toto vyhlásenie vlády ma nijak nepresvedčilo o vašej snahe to zmeniť. Mojou snahou a našou snahou na najbližšie obdobie je preto byť silnou a dôstojnou profesionálnou opozíciou k vašej populistickej politike a nastaviť tu level opozičnej práce, aký tu doposiaľ nebol. Každé vaše rozhodnutie budeme s mojimi kolegami pozorne a pečlivo sledovať a občanom budeme predstavovať jasnú víziu lepšieho, modernejšieho a čestnejšieho spravovania Slovenskej republiky. Verím, že sa nám to podarí. Ďakujem veľmi pekne za vašu pozornosť. (Potlesk.)